РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/14-18

21. мај 2018. године

Б е о г р а д

ЗАПИСНИК

24. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ

ОДРЖАНЕ 21. МАЈА 2018. ГОДИНЕ

Седница је почела у 15.10 часова.

 Седницом је председавала Катарина Ракић, председник Одбора.

 Седници су присуствовали чланови Одбора: Јовица Јевтић, Јасмина Каранац, др Владимир Орлић, Огњен Пантовић, Снежана Петровић, Далибор Радичевић, и Ивана Стојиљковић.

 Седници су присуствовали заменици чланова Одбора: Крсто Јањушевић (заменик Драган Јовановића), Јелена Жарић Ковачевић (заменик Далибора Радичевића), Зоран Радојичић (заменик Драгана Весовића) и др Данијела Стојадиновић (заменик Стефане Миладиновић).

Седници нису присуствовали чланови Одбора: Ненад Константиновић, Зоран Милекић, Марина Ристић, Александар Стевановић, Новица Тончев, Горан Ћирић, нити њихови заменици.

Седници су присуствовали из Министарства грађевинарства, саобраћаја и инфраструктуре: Мидраг Поледица, државни секретар, Јованка Атанацковић, помоћник министра, Даринка Ђуран, помоћник министра, и Ђорђе Милић, помоћник министра.

Пре преласка на утврђивање дневног реда председник Одбора, Катарина Ракић, је предложила да се дневни ред допуни тачком Разматрање Информације о раду Министарства грађевинарства, саобраћаја и инфраструктуре за период октобар - децембар 2017. године, као тачком 2. предлога дневног реда.

Одбор је, већином гласова (10 за, један члан Одбора није гласао), у складу са предлогом председника Одбора усвојио следећи:

**Д н е в н и р е д**

1. Разматрање Информације о раду Министарства грађевинарства, саобраћаја и инфраструктуре за период јул - септембар 2017. године, (број 02-3347/17 од 06.11.2017. године);
2. Разматрање Информације о раду Министарства грађевинарства, саобраћаја и инфраструктуре за период октобар - децембар 2017. године, (број 02-450/18 од 27.02.2018. године);
3. Разматрање Извештајa о остваривању Просторног плана Републике Србије од 2010. до 2020. године, у 2016. години, који је поднела Влада (број 02-76/18 од 12. 01. 2018. године);
4. Разматрање представки на предлог Радне групе Одбора.

 На предлог преседника Одбора расправа о прве две тачке дневног реда је обједињена.

Прва и друга тачка дневног реда:

**1. Разматрање Информације о раду Министарства грађевинарства, саобраћаја и инфраструктуре за период јул - септембар 2017. године**

**2. Разматрање Информације о раду Министарства грађевинарства, саобраћаја и инфраструктуре за период октобар - децембар 2017. године**

На почетку излагања Миодраг Поледица, државни секретар у Министарству грађевинарства, саобраћаја и инфраструктуре, је истакао да је у наведеном периоду Министарство радило на укупно 12 законских решења. Из области друмског саобраћаја радило се на изради новог Закона о путевима и на изменама и допунама закона о путничком саобраћају и на изменама и допунама закона о теретном саобраћају. Када је у питању област железничког саобраћаја урађени су Нацрти за три нова закона и то: Закон о железници, Закон о безбедности железничког саобраћаја и Закон о интероперабилности железничкког саобраћаја. Када су у питању измене и допуне закона из области водног саобраћаја урађен је Нацрт измена и допуна Закона о пловидби лукама на унутрашњим водама. Из области грађевинарства, просторног планирања и области становања, урађени су: закон који регулише поступак уписа у катастар, затим закон о додели станова за припаднике снага безбедности, закон о грађевинским производима и закон о сахрањивањима. Од укупно 12 законских решења 9 закона се управо налазе у скупштинској процедури. Такође, ради се и на изменама и допунама Закона о планирању и изградњи. Кад је реч о другим активностима, највеће ангажовање је било на завршетку деоница аутопута Коридора 10, односно источног крака према Бугарској граници и јужног крака према Македонској граници. У наведеном извештајном периоду реализација на источном краку била је 90%, а на јужном 85%. Поред Коридора 10 велики значај за Републику Србију је реализација Коридора 11, односно магистралног правца Е 763 од Београда ка Црногорској граници. Истакнуто је да је тај Коридор подељен на неколико деоница где се упоредо изводе радови: прва деоница од Сурчина до Обреновца у дужини од 17,6 км и још две деонице од Обреновца до Љига и од Лајковца до Љига, укупне дужине од око 50 км. Степен реализације на првој деоници је око 30%, док је на друге две деонице, где радове изводе кинески извођачи, степен релазације око 77%. Наглашено је да до краја новембра ове две деонице од Обреновца до Уба и од Лајковца до Љига треба да буду завршене. Такође, је истакнуто да преостале две деонице на Коридору су од Прељине до Пожеге и од Пожеге до Бољара, а у септембру прошле године Министарство је уговорило изградњу деонице дужине од 30,9 км од Прељине до Пожеге где ће извођачи радова, такође, бити кинески извођачи. Тај уговор је потписан у новембру у оквиру Самита 1+16 у Будимпешти. Такође, у наведеном периоду је завршен један важан пројекат који повезује Србију и Републику Српску, односно Босну и Херцеговину, а то је изградња моста Љубовија-Братунац. Затим, урађени су билатерални споразуми о отварању граничног прелаза на страни Босне и Херцеговине, који би требало да се усвоје на Савету министара Босне и Херцеговине, ми смо завршили нашу уговорну обавезу на време. Кад је у питању железница и железничкки инфраструктурни пројекти Министарство је, такође, интензивирало активности на реализацији пројеката из области руског кредита, конкретно пројекат модернизације пруге од Старе Пазове до Новог Сада дужине 40,3 км. Затим, у септембру прошле године започета је реализација најзахтевнијих пројеката као што је пробијање тунела кроз Фрушку гору, две тунелске цеви дужине од по 1,1 км, као и изградња вијадукта дужине 3 км. Започети су радови на деоници брзе пруге од Београда до Будимпеште, такође, и радови на прузи од Београда до Старе Пазове. Што се тиче наставка реформских активности на ,,Железницама Србије“, крајем прошле године усаглашен је програм за смањење броја запослених за 2700 људи у односу на период од 2015. године. Министарство је у том периоду обезбедило оптималан социјални програм тј. добре услове за одлазак из предузећа. Наглашено је да ће се до краја јула 2018. године урадити смернице како би требало да се реформише путни сектор у Републици Србији. Када је транспорт у питању, дошло се до либерализације међународног друмског транспорта тј. транзита кроз Чешку. На крају излагања, поменуто је интензивирање преговора са концесионарима када је у питању концесија аеродрома ,,Никола Тесла“ што је резултирало потписивањем уговора о концесији 22. марта ове године.

У наставку излагања Јованка Атанацковић, помоћник министра, је истакла да Министарство обавља један комплексан посао, који доноси резутате и с тим у вези нагласила добру позицију Републике Србије међу 190 земаља рангираних на Doing business листи коју води Светска Банка. Наглашено је, такође, да је Министарство ангажовано у пољу осетљивих и и рањивих група као што је положај Рома и Ромкиња у Србији, с тога и родној равноправности.

Затим, је Даринка Ђуран, помоћник министра, указала на растући тренд издатих електронских грађевинских дозвола, као и да је током 2017. године издат велики број грађевинских дозвола у делу инфраструктурних пројеката. Што се тиче озакоњења по први пут је Министарство успело да попише нелегалне објекте, а у другој фази грађевински инспектори су донели 150 000 решења о озакоњењу. Истакнуто је и да се ради на изменама и допунама Закона о планирању и изградњи, а радиће се и на унапређењу софтвера. Обезбеђена је и додатна подршка за електронско издавање грађевинских дозвола, који је у завршној фази, ускоро ће постојати data центар како би целокупна техничка документација била складиштена и обезбеђена. У претходном периоду закључком Владе Министарство је радило на унапређивању рада Инжењерске коморе. Најављена је примена Закона о катастру на којем ће Министарство интензивно радити. На крају излагања, поменуто је да ће се више радити на озакоњењу, утицаће се на градове и општине да буду ефикасније како би потребе грађана биле задовољене.

Након тога Ђорђе Милић, помоћник министра, је нагласио да Министарство интензивно ради на устројавању е-простора који би требало да обједини све имаоце јавних овлашћења у поступку припреме планских докумената, што ће бити представљено у наредном извештају. Што се тиче израде планске документације, то су планска документа за све инфраструктурне системе, односно пројекте које је државни секретар Миодраг Поледица поменуо у претходном излагању.

Народни посланици су се захвалили представницима Министарства на излагањима и истакли да Одбор и у наредном периоду очекује добре резултате рада Министарства, као и наставак напредовања Републике Србије на Doing business листи и добар допринос расту БДП-а пре свега у грађевинском сектору.

У дискусији су учествовали: др Владимир Орлић и Катарина Ракић.

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре за период јул - септембар 2017. године и одлучио, већином гласова (9 за, један није гласао), да га прихвати.

Сагласно члану 229. Пословника Народне скупштине, Одбор је размотрио Информацију о раду Министарства грађевинарства, саобраћаја и инфраструктуре за период октобар - децембар 2017. године и одлучио већином гласова (9 за, један није гласао), да га прихвати.

Председник Одбора, Катарина Ракић, је нагласила да од Министарства очекује Информацију о раду за први квартал 2018. године и да би та информација могла да буде размотрена на једној од следећих седница Одбора, која би се одржала ван седишта.

Трећа тачка дневног реда - **Разматрање Извештајa о остваривању Просторног плана Републике Србије од 2010. до 2020. године, у 2016. години**

На почетку излагања Ђорђе Милић, помоћник министра, је подсетио Одбор на прошлогодишњу презентацију у вези са наведеним извештајем и истакао да је Просторни план Републике Србије усвојен 2010. године, а у складу са чланом 5. став 1. Закона о просторном плану Републике Србије од 2010. до 2020. године установљено је годишње извештавање Народне скупштине. Истакнуто је да је Влада Републике Србије на 46. седници ове године закључком усвојила овај Извештај, тако да постоји пет извештаја и то из 2011, 2012, 2013, 2014. и 2016. године. Наведени извештај се бави сложеним начином праћења индикатора. Министарство прати 106 индикатора по 5 циљева просторног развоја утврђених у Просторном плану Републике Србије, који су устројени у складу са индикаторима европске праксе планирања Европске мреже опсерваторија просторног развоја. Све у циљу да би се утврдила ситуација што се тиче територијалне кохезије и како би на тај начин Србија имала један уређени систем како управљања, тако и уређену територију. Подаци се агрегирају на нивоу номенклатуре статистичких територијалних јединица, на нивоу округа или управних области. Истакнуто је да је Министартсво ове године направило квантитативну и квалитативну анализу показатеља кроз 5 циљева, а то су: 1. уравнотеженији регионални развој и унапређена социјална кохезија, 2. регионална конкурентност и приступачност, 3. одрживо коришћење природних ресурса и заштићена и унапређена животна средина, 4. заштићено и одрживо коришћење природног и културног наслеђа и предела и 5. просторно-функционална интегрисаност у окружењу. Такође, ови показатељи су прикупљени као званични подаци из различитих органа и посебних организација, јавних предузећа, јавних агенција и других установа и других институција које имају одређена јавна овлашћења. Што се тиче започетих пројеката за период 2016-2020. године у вези са природом, еколошким развојем и заштитом Министарство ради на 45 пројеката. У фази реализације је 40 пројеката, односно 10,2%, око 2, 1% пројеката је у стагнацији, а нереализованих је 0,5%. Представник Министартва је нагласио да Извештај из 2016. године показује позитиван тренд у односу на раније извештаје: 79,1% реализације пројеката инфраструктуре, а 60,6% пројеката који су у току реализације. На крају излагања, представник Министартва је поменуо 5 управних округа у којима се бележе негативни трендови а то су: зајечарски, подунавски, пчињски, средњебанатски и топлички округ. У неком наредном Просторном плану за период од 2020-2030 или 2035. године Министарство ће моћи да сагледа узроке за слабију реализацију према индикаторима у пет поменутих округа ,док је у другим деловима Србије степен реализације у оквиру просека.

 Одбор за просторно планирање, саобраћај, инфраструктуру и телекомуникације је, на основу чл. 57. и 228. Пословника Народне скупштине (,,Службени гласник РС“, број 20/12 - Пречишћен текст), а у вези са чланом 5. став 1. Закона о просторном плану Републике Србије од 2010. до 2020. године (,,Службени гласник РС“, број 88/10), на седници одржаној 21. маја 2018. године размотрио и прихватио, већином гласова (10 за, један није гласао), Извештај о остваривању Просторног плана Републике Србије од 2010. до 2020. године, у 2016. години, који је поднела Влада.

Четврта тачка дневног реда- **Разматрање представки на предлог Радне групе Одбора**

Поводом ове тачке дневног реда председник Одбора је дала реч известиоцу Радне групе Одбора Ивани Стојиљковић.

Народни посланик Ивана Стојиљковић је обавестила Одбор да је Радна група на састанку одржаном 21. маја 2018. године размотрила осам пристиглих поднесака и одлучила следеће о даљем поступању:

- Поводом допуне представке Добросава Стаменковића,ау вези са примедбом подносиоца на одговор општине Мерошина, предлог Одбора је да се подносиоцу упути обавештење да ће Одбор сваки следећи допис, а у вези са истом или сличном темом разматрати информативно. Одбор је у више наврата разматрао поднете дописе подносиоца и у складу са законом и овлашћењима предузео све потребне радње;

- У вези молбе Милете Крстића, а у вези изградње пута, предлог је да се дописи упуте општини Уб и подносиоцу;

- Поводом представке Скупштине станара зграде Јурија Гагарина бр. 205, а у вези са имовинско правним односима, предлог је да се дописи упуте општини Нови Београд, ЈКП ,,Градско стамбено“ и подносиоцу;

- Поводом представке Марије Стаменковић, а у вези са пешачким прелазом, предлог је да се дописи упуте Министарству грађевинарства, саобраћаја и инфраструктуре и подносиоцу;

- У вези са захтевом Удружења корисника станова у приватном власништву, а у вези решавања стамбеног питања, предлог Одбора је да се дописи упуте Министарству грађевинарства, саобраћаја и инфраструктуре и подносиоцу;

- Поводом представке Стојице Глигоријевић, у вези жалбе на ЈКП ,,Београдски водовод и канализација“, предлог је да се дописи упуте ЈКП ,,Београдски водовод и канализација“ и подносиоцу;

- Поводом представке Катарине Стефановић, а у вези са градским превозом, предлог је да се дописи упуте Секретеријату за саобраћај Града Београда и подносиоцу;

- Представка Радета Радића, а у вези рада Службе катастра непокретноси Савки венац и Републичког геодетског завода, предлог Одбора је да се дописи упуте Републичком геодетском заводу и подносиоцу.

У дискусији која је уследила, народни посланик Огњен Пантовић је предложио да се допис у вези са представком Катарине Стефановић, а у вези градског превоза упути и Секретаријату за јавни превоз града Београда, у циљу бољег решавања проблема подносиоца.

Одбор је, једногласно (11 гласова за), одлучио да прихвати предлоге Радне групе за поступање поводом сваког поднеска, као и предлог народни посланик Огњена Пантовића.

\*

\* \*

На седници Одбора вођен је тонски запис.

 Седница је закључена у 15.55 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Катарина Ракић